Det gik voldsomt for sig, da politiet ville føre en mand i Vendsyssel væk fra en adresse, hvor han var uønsket.

Det gik ualmindeligt voldsomt for sig, da betjente fra Nordjyllands Politi blev kaldt ud til problemer med en 49-årig mand i Brovst 8. januar. Så voldsomt, at den 49-årige siden har siddet varetægtsfængslet, efter at han ifølge den tiltale, der nu er rejst mod ham, gik amok på den ene betjent. Epsioden fandt sted 8. januar ved 10-tiden om formiddagen. Nægtede at forlade adresse Kort inden politiets besøg havde den 49-årige mand ifølge sagens oplysninger indfundet sig på en adresse i Brovst, hvor han var uønsket. Trods flere opfordringer om at forlade stedet, nægtede han, og derfor endte det med, at politiet dukkede op. Det var manden ifølge anklageskriftet heller ikke på nogen måde tilfreds med, så han satte sig til modværge med korslagte arme og fysisk modstand, da betjentene ville anholde ham. Håndkantslag på strubehovedet Helt galt gik det, da betjentene ville føre manden væk. Ifølge anklageskriftet gav manden den ene betjent et håndkantslag direkte på strubehovedet, hvorefter han tog kraftigt halsgreb på betjenten og trak ham ned på jorden. Betjenten slap med rødmen og ømhed på halsen, men havde efterfølgende også forbigående besvær med at tale normalt efter den hårdhændede behandling. Den 49-årige mand har som nævnt siddet varetægtsfængslet siden anholdelsen og frem til, at han efter planen skal for retten tirsdag.